b"\n_START_ARTICLE_\nLlac Adams\n_START_SECTION_\nCaracter\xc3\xadstiques\n_START_PARAGRAPH_\nEl nom ve d'un cabdill indi de la tribu dels Shuswap. Aquesta comunitat continua celebrant actes rituals peri\xc3\xb2dics a la vora del llac, especialment el grup denominat Adams Lake Indian Band. Tamb\xc3\xa9 s'han organitzat actes de protesta diversos, com la manifestaci\xc3\xb3 per intentar impedir la construcci\xc3\xb3 d'una zona de lleure sobre un antic cementiri en 1995. El cabdill Adams va morir en 1862 per una epid\xc3\xa8mia de verola que va causar la mort de m\xc3\xa9s de la meitat dels shuswap. Va esdevenir un s\xc3\xadmbol de la resist\xc3\xa8ncia a l'assimilaci\xc3\xb3 cultural i per aquest motiu es va canviar de nom el llac en honor seu. Anteriorment es deia Mumix, especialment la part del nord. _NEWLINE_La part superior del llac s'endinsa entre les muntanyes Monashee i la inferior en la regi\xc3\xb3 del Shuswap, on hi ha altres llacs rellevants. L'aigua arriba del riu Adams, el riu Momich i el Bush Creek. Desaigua a trav\xc3\xa9s del Lower Adams cap al llac Shuswap i d'all\xc3\xa0 passa al riu Thompson. Aquest desemboca al riu Fraser per acabar a l'Oce\xc3\xa0 Pac\xc3\xadfic, al delta de Fraser, a prop de Vancouver. L'aigua triga uns deu anys a renovar-se completament comptant els intercanvis amb els rius, l'evaporaci\xc3\xb3 i les precipitacions._NEWLINE_El peix m\xc3\xa9s abundant del llac \xc3\xa9s el salm\xc3\xb3 vermell, que atreu molts pescadors. Altres esp\xc3\xa8cies que viuen a les seves aig\xc3\xbces s\xc3\xb3n la truita arc de Sant Mart\xc3\xad, el Salvelinus malma i el Salvelinus namaycush. A les seves ribes es poden veure exemplars de c\xc3\xa9rvol mul, d'\xc3\xb3s negre americ\xc3\xa0 i pumes. L'entorn est\xc3\xa0 format per roques, boscos i elevacions diverses. _NEWLINE_La zona que envolta el llac est\xc3\xa0 protegida i forma part del parc natural d'Adams Lake Provincial Park. Els arbres que predominen s\xc3\xb3n el tr\xc3\xa8mol, el bedoll, el Pseudotsuga menziesii i el salze. La fusta que es pot talar est\xc3\xa0 protegida per\xc3\xb2 d\xc3\xb3na peu a una important ind\xc3\xbastria local, llastada per la manca de comunicacions per carretera. No hi ha ciutats rellevants properes, donat el relleu abrupte de la regi\xc3\xb3. La poblaci\xc3\xb3 m\xc3\xa9s propera \xc3\xa9s Chase, a 30 km de dist\xc3\xa0ncia. La costa del llac inclou alguna petita cala rocallosa que s'usa per banyar-se a les seves aig\xc3\xbces, malgrat les baixes temperatures que solen rondar. S'hi acostuma a practicar tamb\xc3\xa9 esqu\xc3\xad aqu\xc3\xa0tic."